« Nekles-d, tanezzayt-a, 11 n wadiken n tmurɣiyin deg twilayin n Bgayet (3), Skikda (3), Ṭṭaref (2, yiwet teɣsi), Um Lebwaqi (1) d Tipaza (1) », ɣef wakken ay d-yenna udunemhal n tesnaddadin d uselɣu deg Tmehla Tamatut n Umesten Aɣarim, aknaner Farouk Achour, yernu yenna-d dakken tayunin n umesten aɣarim ssawḍent ad sseɣsint, ass n usiḍyas, 47 n wadiken n tmurɣit deg 12 n twilayin.
Tiwilayin ay terza temsalt d Bgayet (19), Sḍif d Skikda (6), Ǧiǧel (4), Ṭṭaref (3),Tlemsan d Cclef (2), Tubiret, Tisemsilt, Tipaza, Qsenṭina d Um Lebwaqi.
Seg yidis niḍen, ixebber-d uknaner Achour dakken Tamehla Tamatut n Umesten Aɣarim tekles-d, seg tezwara n Yunyu ar ass-a, 889 n tmurɣiyin n tẓegwa d yimudaɣ deg twilayin n Bgayet, Sḍif, Ǧiǧel d Skikda.
Timurɣiyin-a sxeṣrent 532,42 n yiqeṭṭaren n tẓegwa, 668,50 n yiqeṭṭaren n yimudaɣ akked 579,16 n yiqeṭṭaren n ufersun. Ta d tacrawt ineqsen aṭas ɣef leḥsab n tin n yilindi, ɣef wakken ay d-yerna uɣbalu-a.
Deg 2021, tekles-d Tmehla Tamatut n Umesten Aɣarim 8.450 n tmurɣiyin d lexṣara n 10.029 n yiqeṭṭaren n tẓegwa, 2.963 n yiqeṭṭaren n yimudaɣ d 3.673 n yiqeṭṭaren n ufersun, ɣef wakken ay d-yenna uknaner Achour.
Deg wayen yerzan ssebba n tmurɣiyin-a, yenna-d uknaner Achour dakken yewɛeṛ ad ẓren, maca maci d awezɣi dakken kra seg-sen d imdanen ay ten-id-yesnekren, deg wakud aydge wiyaḍ d aɣurar ay d ssebba-nsen.
kab_Latn kab_Latn kab_Latn kab_Latn kab_Latn kab_Latn